বাথরুমে ঢুকে কোনোমতে জিপার খুলে কমোড বরাবর দাঁড়িয়ে বুলু টের পায় জলবিয়োগেও আছে আনন্দ। প্রচুর বিয়ার খাওয়ার ফলে পেট ফুলে ঢোল হয়ে আছে। অনেকক্ষণ ধরে জলবিয়োগের কাজটি করলো সে। জলবিয়োগের কাজটি অনেকক্ষণ চেপে রাখার ফলে জননতন্ত্রে এক ধরনের জ্বলুনি বোধহয় বুলুর। বাথরুমের দরজাটা হাঁ করে খোলা। টিভিঘরের আলোটা পেছন থেকে বুলুর শরীরে আড়াআড়িভাবে পড়ায় বাথরুমের দেয়ালে ওর নিজেরই অদ্ভুত একটা অবয়ব তৈরি হয়। বুলু সেটা দেখে। বাথরুম থেকে চলে আসার সময় বুলু কী মনে করে পেছন ফিরে তাকায়। আর তখন কে যে বুলুকে বলে, কী মিয়া, তুমি কি হাসন কারে কয় ভুইল্যা গেছো!